**Shisō** (jap. 宍粟市, *Shisō-shi*) on Japanin kaupunki Honshūn saarella Kansain alueella Hyōgon prefektuurissa. Se sijaitsee sisämaassa prefektuurin itäosassa ja rajautuu luoteessa Okayaman ja Tottorin prefektuureihin. Kaupungin alue on pääosin Chūgokuvuoristoa, ja siellä kohoavat prefektuurin korkeimmat huiput Hyōno, Mimuro ja Ushiro. Etelään Harimanmereen laskeva Ibojoki virtaa kaupungin halki. Shisōssa on 37 260 asukasta (tammikuussa 2020) ja sen pinta-ala on 658,54 neliökilometriä.

Shisō on kaupunkina suhteellisen uusi: se perustettiin vuonna 2005 liittämällä yhteen neljä Shisōn piirikunnan maaseutukaupunkia, Chikusa, Haga, Ichinomiya ja Yamasaki. Kaupungin keskusta on Yamasakissa, joka sijaitsee Ibojoen kapealla tasangolla Shisōn eteläosassa. Asutus alueella on vanhaa, ja sieltä on löytynyt suurimittakaavaisia arkeologisia jäänteitä Jōmon-kaudelta lähtien. Siellä sijaitsee myös Iwa-jinjan šintolainen pyhäkkö, jo varhain yksi seudun merkittävimmistä uskonnollisista keskuksista, josta tehtiin Hariman provinssin pääpyhäkkö (*ichinomiya*). Sengoku-kaudella sinne rakennettiin Chōsuisanin linna, jonka Toyotomi Hideyoshi tuhosi vuonna 1580. Tämän jälkeen syntyi Yamasakin kaupunkiasutus, joka kehittyi Edo-kaudella oman daimiokuntansa linnanaluskaupunkina. Merkittäviä elinkeinoja ovat vanhastaan olleet raudan tuotanto Chikusajoen yläjuoksulla, metsätalous ja puusepäntyöt. Nykyisin luontomatkailu muodostaa tärkeän tulonlähteen.

Shisōn rakennettuun kulttuuriperintöön kuuluu Iwan pyhäkön lisäksi vuonna 1527 rakennettu Mikatan pyhäkkö, joka on valittu Japanin tärkeän kulttuuriomaisuuden luetteloon. Osa kaupungista sijaitsee Hyōnosenin–Ushiroyaman–Nagisanin puolikansallispuiston alueella. Siellä on myös kaksi prefektuurin luonnonpuistoa: Seppiko-Mineyama ja Onzui-Chikusa, joka tunnetaan japanintammien ja japaninpyökkien muodostamasta aarnimetsästä. Muita luonnonnähtävyyksiä ovat esimerkiksi useat vesiputoukset, jokilaaksot ja Chikusan ylänköalue.

Kuvia
-----

* Näkymä YamasakiinNäkymä Yamasakiin
* Yamasaki ilmakuvassa vuonna 1976Yamasaki ilmakuvassa vuonna 1976
* Myōjinin vesiputous Onzuin rotkossaMyōjinin vesiputous Onzuin rotkossa
* Yamasakin kaupunkikuvaaYamasakin kaupunkikuvaa

Lähteet
-------

1. 1 2 3 4 5 6  市のプロフィール Shiso City. Viitattu 18.02.2020.
2. 1 2  人口と世帯数（令和元年度） Shiso City. Viitattu 18.02.2020.
3. 1 2 3  ブリタニカ国際大百科事典 小項目事典: 宍粟市 Kotobank. Viitattu 18.02.2020.
4. 1 2 3  日本大百科全書: 宍粟（市） Kotobank. Viitattu 18.02.2020.
5. ↑  宍粟市の自然 Shiso City.  Arkistoitu 18.2.2020. Viitattu 18.02.2020.

Aiheesta muualla
----------------

* Kuvia tai muita tiedostoja aiheesta **Shisō** Wikimedia Commonsissa

* Kaupungin internetsivut (japaniksi)

  


|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| 

| * n
* k
* m
Hyōgon prefektuuri |
| --- |
|  |
| Kaupungit | 
* Aioi
* Akashi
* Akō
* Amagasaki
* Asago
* Ashiya
* Awaji
* Himeji
* Itami
* Kakogawa
* Kasai
* Katō
* Kawanishi
* Kōbe (pääkaupunki)
* Miki
* Minami-Awaji
* Nishinomiya
* Nishiwaki
* Ono
* Sanda
* Shisō
* Sumoto
* Takarazuka
* Takasago
* Tanba
* Tanba-Sasayama
* Tatsuno
* Toyooka
* Yabu

 |  |
|  |
| Kunnatpiirikunnittain | **Akōn piirikunta** (Kamigōri) · **Ibon piirikunta** (Taishi) · **Kakon piirikunta** (Harima · Inami) · **Kanzakin piirikunta** (Fukusaki · Ichikawa · Kamikawa) · **Kawaben piirikunta** (Inagawa) · **Mikatan piirikunta** (Kami · Shin’onsen) · **Sayōn piirikunta** (Sayō) · **Takan piirikunta** (Taka) |

 |